মহানগৰীৰ কালাপাহাৰত অস্ত্ৰধাৰী ডকাইতৰ দলে দিন দুপৰতে লুটিলে জুৱেলাৰী\nমহানগৰীৰ কালাপাহাৰত চাঞ্চল্যকৰ ডকাইতি; অস্ত্ৰধাৰী ডকাইতৰ দলে দিন দুপৰতে লুটিলে জুৱেলাৰী\nডকাইতি হোৱা প্ৰতিষ্ঠানখন\nমহানগৰীৰ কালাপাহাৰত সংঘটিত হোৱা এক চাঞ্চল্যকৰ ডকাইতি কাণ্ডই আতংকিত কৰি তুলিছে অঞ্চলটোৰ জনসাধাৰণক। দিন দুপৰতে অহা এটা অস্ত্ৰধাৰী ডকাইতৰ দলে কালাপাহাৰস্থিত এম. কে. জুৱেলাৰী নামৰ প্ৰতিষ্ঠানখনত লুট-পাত চলায়।\nঘটনা বিৱৰণী অনুসৰি, শুকুৰবাৰে বিয়লি ৩ বাজি ১৫ মিনিটত মূৰত হেলমেট পৰিহিত তিনিজনীয়া ডকাইতৰ দল এটাই চোকা অস্ত্ৰ আৰু পিষ্টল দেখুৱাই প্ৰতিষ্ঠানখনৰ প্ৰায় সকলোবোৰ সামগ্ৰী লুটি নিয়ে। প্ৰায় ১০ মিনিটৰ ভিতৰতে এটা ব্যস্ত অঞ্চলত সমগ্ৰ জুৱেলাৰীখন লুট-পাত চলাই উধাও হয় ডকাইতৰ দলটো।\nআনহাতে, জুৱেলাৰীখনত থকা প্ৰায় ৩৫ টা সোণৰ আ-অলংকাৰৰ চেট ডকাইতৰ দলটোৱে লৈ যায় বুলি জানিব পৰা গৈছে, যাৰ মূল্য কেইবা লক্ষাধিক হ'ব বুলি আৰক্ষীয়ে সন্দেহ প্ৰকাশ কৰিছে।\nতদুপৰি, জুৱেলাৰীখনৰ চি চি টিভি কেমেৰা পৰ্য্যন্ত ভাঙি থৈ যায় ডকাইতৰ দলটোৱে।\nইতিমধ্যে ঘটনাস্থলীত উপস্থিত হৈছে ফটাশিল আৰক্ষীৰ লগতে চি আই ডিৰ এটা দল। ডকাইতে জুৱেলাৰীখনৰ চি চি টিভি কেমেৰাটো ভাঙি পেলায় যদিও পূৰ্বৰ ভিজুৱেলখিনি সংগ্ৰহ কৰিছে আৰক্ষীয়ে।\nবাতৰি লিখা পৰলৈ ঘটনা সন্দৰ্ভত আৰক্ষীয়ে এক গোচৰ ৰুজু কৰি তদন্ত অব্যাহত ৰাখিছে যদিও ডকাইতিৰ লগত জড়িত এজনো ডকাইতক কৰায়ত্ত কৰিবলৈ সক্ষম হোৱা নাই।
